15-il persuna mis-60,000 li attendew attivitajiet tal-massa bi prova fir-Renju Unit, instabu pożittivi għall-Covid-19. L-uffiċjali tas-saħħa Brittaniċi qegħdin jaħdmu biex jagħmlu tracing ta' dawn il-każijiet. Minn Marzu ta' din is-sena fir-Renju Unit qed jiġu organizzati sensiela ta' avvenimenti bi prova. L-għan hu li jittaffa l-lockdown fil-pajjiż u li jsir assessjar fuq l-impatt li jħallu fuq trażmissjoni ta' Covid-19. Fost l-avvenimenti bi prova kien hemm il-finali tal-futbol tal-FA Cup, u l-Kampjonat Mondjali tal-iSnooker. F'Liverpool kien hemm party li għalih attendew 3,000 ruħ, festival tal-mużika u avveniment fi klabb fejn ma kienx hemm bżonn jintlibsu maskri u tinżamm distanza soċjali. Biex in-nies tħallew jidħlu għall-avvenimenti kellhom juru test negattiv minn dakinhar jew minn ġurnata qabel. Intalbu wkoll biex mid-dar jagħmlu test qabel u test wara l-avveniment. Uffiċjali tar-Renju Unit qalu li r-rata ta' każijiet pożittivi għall-Covid-19 bħalissa hija ta' 22 għal kull 100,000 ruħ.